Din bror er havnet i en velkendt situation, hvor der desværre ikke er så meget hjælp at hente nogen steder. Mange tror, at kommunerne har et antal ledige ”akutboliger”, man kan blive tildelt ved pludseligt opstået boligløshed, men mig bekendt er der ingen kommuner, som har råd til det længere. Kommunerne har til gengæld en såkaldt ”husvilde forpligtelse”, som dækker over, at man kan blive anvist midlertidigt husly mod betaling, hvis man er blevet husvild. Det betyder som regel et tilbud om overnatning på et herberg, dog kun hvis man vitterlig ikke har andre muligheder. Det er gudskelov de færreste, som ikke har nogen, som gerne reder op på sofaen i en kortere periode, men hvis din bror ikke har det, så er det altså det, han har ret til. Det bedste, han kan gøre selv, er at blive skrevet op i alle de boligselskaber, som har boliger der, hvor han gerne vil bo og har råd til huslejen. Men der er formentlig lang ventetid. Den gode nyhed er, at eftersom din bror er i arbejde, og boligmanglen skyldes skilsmisse, så opfylder han det, man kalder ”fleksible kriterier”. Det skaffer ham næppe en bolig her og nu, men det giver ham nogle fordele på ventelisterne i de forskellige boligselskaber. Idéen om ikke at flytte for langt væk fra børnene er rigtig god, men jeg tror, man skal kende nogen, som kender nogen for at være heldig at få en billig lejebolig i København. Så han skal nok være indstillet på at rykke ud i en af omegnskommunerne. Det er nu heller ikke så ringe endda.